b'\n_START_ARTICLE_\nFondi\n_START_PARAGRAPH_\nFondi [fond\xc3\xad] (francosko: Fondue), je \xc5\xa1vicarska, italijanska in francoska jed, pripravljena v posebni posodi, (imenovani caquelon ), nad gorilnikom, pri kateri ko\xc5\xa1\xc4\x8dke razli\xc4\x8dne hrane z dolgimi vilicami pomakamo v topljen sir ali vro\xc4\x8de olje. Od okoli 1950 se izraz fondi nana\xc5\xa1a tudi na druge jedi, pri katerih se hrana kuha v skupni posodi: \xc4\x8dokoladni fondi, pri katerem se kose sadja potaplja v topljeno \xc4\x8dokolado in t. i. burgundski fondi (fondue bourguignonne), pri katerem se kose mesa pe\xc4\x8de v vrelem olju.\n_START_SECTION_\nEtimologija\n_START_PARAGRAPH_\nFondi pomeni jed, enako pa ponekod poimenujejo tudi posodo v obliki manj\xc5\xa1ega kotli\xc4\x8dka/sklede z gorilnikom in vilicami za pripravo fondija. Izraz\xc2\xa0\xc2\xbbfondue\xc2\xab\xc2\xa0izhaja iz francoskega glagola\xc2\xa0\xc2\xbbfondre\xc2\xab, ki pomeni\xc2\xa0\xc2\xbbtopiti, taliti\xc2\xab.\n_START_SECTION_\nZgodovina\n_START_PARAGRAPH_\nNajstarej\xc5\xa1i znani recept za fondi s sirom je bil objavljen v leta 1699 v Z\xc3\xbcrichu izdani knjigi "K\xc3\xa4ss mit Wein zu kochen". Prvi znani recept fondija, kot ga poznamo danes, s sirom in vinom ter brez jajc, je bil objavljen leta 1875, kjer je bil uvr\xc5\xa1\xc4\x8den med \xc5\xa1vicarske narodne jedi.  Navkljub sedanjim nepotrjenim, vendar ukoreninjenim povezavam fondija s kme\xc4\x8dkim \xc5\xbeivljenjem v Alpah, je bil fondi prvotno jed mestnih prebivalcev iz zahodnega, francosko govore\xc4\x8dega dela \xc5\xa0vice. Trde vrste sira, kot je npr. Grojer, so bile pomembno trgovsko blago, ki si ga kmetje niso mogli privo\xc5\xa1\xc4\x8diti. Fondi kot \xc5\xa1vicarsko nacionalno jed je po Evropi in tudi v severni Ameriki promoviralo \xc5\xa0vicarsko sirarsko zdru\xc5\xbeenje (Schweizerische K\xc3\xa4seunion), v tridesetih letih preteklega stoletja, z namenom, da bi pove\xc4\x8dalo porabo sirov._NEWLINE_Recepta za sirov in burgundski fondi sta zapisana tudi v svetovno uveljavljenem gastronomskem u\xc4\x8dbeniku L\'Art culinaire moderne, pri nas znanem kot\xc2\xa0\xc2\xbbVeliki Pellaprat\xc2\xab\xc2\xa0(COBISS), ki je iz\xc5\xa1el leta 1935.\n_START_SECTION_\nPriprava sirovega fondija\n_START_PARAGRAPH_\nRazli\xc4\x8dne vrste sira, ki se od kantona do kantona razlikujejo, izvirni fondi, ki je nastal v kantonu Neuenburg, pa naj bi bil iz Grojerja in Ementalca, naribamo v posodo, dodamo \xc5\xbelico \xc5\xa1kroba in preme\xc5\xa1amo, da se razporedi (lahko pa uporabimo \xc5\xbee pripravljeno industrijsko me\xc5\xa1anico, pakirano v vre\xc4\x8dki). Posodo za fondi nama\xc5\xbeemo z maslom in natremo s \xc4\x8desnom, vanjo denemo sir, ga zelo po\xc4\x8dasi topimo na ne previsoki temperaturi ter sproti me\xc5\xa1amo z leseno \xc5\xbelico. Br\xc5\xbe ko postane masa gosta in smetanasta, dodamo suho belo vino z ve\xc4\x8d kisline in malo kirscha ali kak\xc5\xa1ne druge alkoholne pija\xc4\x8de, ter po okusu mu\xc5\xa1katni ore\xc5\xa1\xc4\x8dek in beli poper ter jo me\xc5\xa1amo dalje, dokler se sir popolnoma stopi v gladko in homogeno maso. Posodo s fondijem premestimo na podstavek nad gorilnik, kjer uravnamo plamen tako, da fondi ve\xc4\x8d ne vre, vendar ostane vro\xc4\x8d. V stopljeni fondi z dolgimi vilicami pomakamo majhne ko\xc5\xa1\xc4\x8dke narezanega kruha in/ali zelenjave.\n_START_SECTION_\nPriprava burgundskega fondija\n_START_PARAGRAPH_\nSurovo meso nare\xc5\xbeemo na velike kocke in ga damo v primerni posodi na mizo. Posodo za fondi z vrelim oljem damo na podstavek z gorilnikom. V olje z dolgo vilico pomakamo za kratek \xc4\x8das ko\xc5\xa1\xc4\x8dke mesa, da se ocvrejo, in jih nato pomakamo \xc5\xa1e v eno izmed omak. Poleg omak damo k mesu \xc5\xa1e npr. vlo\xc5\xbeene \xc4\x8debulice, kisle kumarice, rde\xc4\x8do peso, razli\xc4\x8dno drugo zelenjavo ter kruh.'